【明報專訊】華懋集團（下稱「華懋」）噚日宣布同港隊奧運泳手歐鎧淳（右二）、鄭莉梅（右一）同楊珍美創立嘅關注精神健康組織Mind The Waves合作，助年輕人應對各種影響心理健康嘅挑戰，合作嘅首個項目「心‧晴」分享會噚日喺如心園舉行，分享會涵蓋多個心理健康相關主題，華懋集團執行董事兼行政總裁蔡宏興（左一）、精神健康諮詢委員會主席林正財，以及歐鎧淳同鄭莉梅，會上講佢哋應對壓力同焦慮嘅經驗，大家一致認同要促進心理健康，尤其針對深受新冠疫情影響嘅年輕人。
歐鎧淳同鄭莉梅話，作為參加最高級別賽事嘅運動員，背負巨大壓力期望，對年輕人面對嘅精神健康挑戰感同身受，又話好高興同華懋合作，以不同方式分享正視身心靈健康嘅好處。分享結束後，一眾嘉賓示範紓壓活動，由華懋鼓樂隊教練梁正傑（左二）帶領參加者即場練習鼓樂，體驗點樣從節拍中排解壓力。